b'\n_START_ARTICLE_\nFamily and Civilization\n_START_PARAGRAPH_\nFamily and Civilization on yhdysvaltalaisen sosiologin Carle C. Zimmermanin teos sukujen merkityksest\xc3\xa4 sivilisaatioiden nousussa ja tuhoutumisessa. Teos julkaistiin vuonna 1947. Teoksessa Zimmerman tarkastelee perherakenteita heimoista ja klaaneista ydinperheeseen. Zimmerman pohtii teoksessa eri perhemallien soveltuvuutta lasten hankkimiseen ja kasvattamiseen. Teoksessa Zimmerman k\xc3\xa4y l\xc3\xa4pi Antiikin Kreikan, Rooman valtakunnan, keskiajan Euroopan ja sen ajan modernin Euroopan perheit\xc3\xa4.\n_START_SECTION_\nZimmermanin kolme familismin tyyppi\xc3\xa4\n_START_PARAGRAPH_\nZimmerman kutsuu familismiksi (familism) sukua sosiaalisena ja henkil\xc3\xb6kohtaisena instituutiona._NEWLINE_Zimmerman erottaa kolme eri familismin tyyppi\xc3\xa4: trustee-familismi (trustee familism), domestinen familismi (domestic familism) ja atomistinen familismi (atomistic familism). Trustee-familismi liittyy valtioita edelt\xc3\xa4v\xc3\xa4\xc3\xa4n heimoyhteiskuntaan, mutta se muodosti my\xc3\xb6s Antiikin Kreikan kehityksen pohjan. Antiikin Kreikassa familismi kehittyi valtion kasvun my\xc3\xb6t\xc3\xa4 domestiseen familismiin ja lopulta atomistiseen familismiin. Atomistisen familismin vaihe kulminoitui Kreikan valtion hajoamiseen ja sen valloittivat v\xc3\xa4est\xc3\xb6t joilla oli vakaammat ja vahvemmat familismin tyypit. Zimmerman osoittaa ett\xc3\xa4 t\xc3\xa4m\xc3\xa4 kuvio toistui Rooman valtakunnassa ja keskiajan Euroopassa. Zimmerman osoittaa teoksessa eri familismin tyyppien l\xc3\xa4heiset ja kausaaliset vaikutukset sivilisaatioiden nousuun ja tuhoon.\n_START_SECTION_\nProsessi siirtymist\xc3\xa4 familismin eri tyyppien v\xc3\xa4lill\xc3\xa4\n_START_PARAGRAPH_\nZimmermanin mukaan trustee-familismi ja atomistinen familismi eiv\xc3\xa4t voi olla olemassa samassa yhteiskunnassa samaan aikaan, sill\xc3\xa4 he jotka harjoittavat atomistista familismia tulevat trustee-familismin sy\xc3\xb6miksi. Domestinen familismi voi olla olemassa valtion auktoriteetin alaisuudessa. Zimmermanin mukaan sivilisaatio ei kykene s\xc3\xa4ilytt\xc3\xa4m\xc3\xa4\xc3\xa4n domestista familismia pitk\xc3\xa4\xc3\xa4n, sill\xc3\xa4 valtio kasvaa kooltaan ja lains\xc3\xa4\xc3\xa4d\xc3\xa4nn\xc3\xb6n auktoriteetiltaan viem\xc3\xa4\xc3\xa4n suvun vastuut, ja suku v\xc3\xa4ltt\xc3\xa4m\xc3\xa4tt\xc3\xa4 pienenee merkitykselt\xc3\xa4\xc3\xa4n, kunnes en\xc3\xa4\xc3\xa4 vain l\xc3\xb6yh\xc3\xa4 kokoelma yksil\xc3\xb6llisi\xc3\xa4 haluja on j\xc3\xa4ljell\xc3\xa4. Zimmermanin mukaan kyse ei ole siit\xc3\xa4 tapahtuuko t\xc3\xa4m\xc3\xa4 prosessi, vaan se on vain ajan kysymys._NEWLINE_Zimmermanin mukaan kun sivilisaatio kasvaa voimakkaaksi ja kokee dekadenssin, suku alkaa hajota. Kun suku hajoaa, yhteiskunnat joilla on vahvempi familismin tyyppi (yleens\xc3\xa4 trustee-tyyppi\xc3\xa4) valloittavat ja korvaavat atomistiset ihmiset, jotka eiv\xc3\xa4t kykene tai ovat haluttomia puolustamaan el\xc3\xa4m\xc3\xa4ntapaansa. Zimmermanin mukaan kuvio on historiassa toistuva, ja atomistisesta familismista yleens\xc3\xa4 palataan trustee-familismiin.\n_START_SECTION_\nAtomismi tien\xc3\xa4 sivilisaation auringonlaskuun\n_START_PARAGRAPH_\nZimmermanin mukaan atomistisella aikakaudella suku vaikuttaa ep\xc3\xa4merkitt\xc3\xa4v\xc3\xa4lt\xc3\xa4 ja koko kulttuuri saa individualistisen v\xc3\xa4rityksen._NEWLINE_Teos ennusti l\xc3\xa4nsimaissa my\xc3\xb6hemmin koetun perheiden rikkoontumisen, joka liittyy Zimmermanin tunnistamaan atomismiin. Atomismi tarkoittaa Zimmermanin mukaan sit\xc3\xa4 ett\xc3\xa4 "atomistinen ihminen on yhteiskunnan ainoa yksikk\xc3\xb6". Zimmermanin mukaan my\xc3\xb6s Antiikin Kreikassa ja Rooman valtakunnassa koettiin atomismin vaiheet. Zimmermanin mukaan atomistisesta rappiosta kertoo kasvanut irstailu. My\xc3\xb6h\xc3\xa4isess\xc3\xa4 Rooman valtakunnassa koettiin sukupuolitautien dramaattinen nousu ja siihen vertautuva ongelma koettiin renessanssin aikakaudella, jolloin uudet sukupuolitaudit yleistyiv\xc3\xa4t ja kasvavalle hedonistiselle luokalle maahantuotiin ja keksittiin uusia seksitapoja.'